J-P Valkeapää

J-P (Jukka-Pekka) Valkeapää (s. 1977 Porvoo) on suomalainen elokuvantekijä.
Quentin Tarantinon elokuva Reservoir Dogs teki vaikutuksen 16-vuotiaaseen Valkeapäähän, kuten myös myöhemmät "tajunnan räjäyttävä" Pulp Fiction ja "nykyinen Tarantino-suosikki" Jackie Brown.
Nuorena Valkeapää piirsi sarjakuvia omakustanteisiin. Hän työskenteli graafisena suunnittelijana ja kuvittajana ja teki televisiomainoksia.
Valkeapää ohjasi kaksi palkittua lyhytelokuvaa, "Silmät kiinni ilman käsiä" (2000) ja "Keinu" (2003).
Valkeapään esikoisohjaus "Muukalainen" (2009) oli samalla lopputyö Taideteolliseen korkeakouluun. Valkeapää sai elokuvasta Göteborgin elokuvafestivaalien pääpalkinnon. Valkeapää sai myös Kritiikin Kannukset -palkinnon vuonna 2009. "Muukalainen" valittiin vuonna 2008 Venetsian elokuvajuhlille "Venice Days" -esityssarjaan. Suomen Elokuvaohjaajaliitto valitsi Valkeapään Vuoden elokuvaohjaajaksi. Elokuvan tekeminen oli kuitenkin Valkeapäälle traumaattinen kokemus. Tuotannon aikana hän koki burnoutin ja sairastui masennukseen. 
Kolmen vuoden ajan Valkeapää kehitteli sotaelokuvan elementtejä sisältänyttä psykologista draamaa nimeltä "Kyklooppi", mutta elokuvan poikkeuksellisen suuri, kolmen miljoonan euron rahoitus ei toteutunut. 
Vuonna 2014 sai ensi-iltansa Valkeapään toinen pitkä elokuva "He ovat paenneet", joka voitti neljä Jussi-palkintoa, mukaan lukien parhaan ohjauksen Jussin. Tämäkin elokuva valittiin Venetsiassa "Venice Days" -esityssarjaan. Suomen Elokuvaohjaajaliitto valitsi Valkeapään jälleen Vuoden elokuvaohjaajaksi.
Pitkän aikaa Valkeapää käsikirjoitti satiirista televisiosarjaa yhdessä Kari Hotakaisen kanssa, mutta lopulta Yle ei halunnutkaan rahoittaa tilaamaansa sarjaa.
Valkeapään seuraavan elokuvan aihe tuli tuotantoyhtiöltä, jolle oli tarjottu käsikirjoitusta sadomasokistisesta ihmissuhteesta. Valkeapää teki alkuperäisestä käsikirjoituksesta oman versionsa. "Koirat eivät käytä housuja" sai maailmanensi-iltansa Cannesin elokuvajuhlien "Director's Fortnight" -sarjassa toukokuussa 2019. Se voitti pääsarjan parhaan elokuvan palkinnon Yhdysvaltain Fantastic Festissä Austinissa. Se palkittiin Strasbourgin fantasiaelokuvajuhlilla (FEFFS) Crossovers-sarjassa. Se todettiin myös Sitgesin elokuvajuhlien parhaaksi elokuvaksi ja siitä tuli Wienin /Slash Fantastic Film Festivalin voittajaelokuva. Elokuvaa esitettiin lisäksi Lontoon ja Busanin elokuvajuhlilla. Se myytiin yli 30:een maahan. Elokuvan Suomen ensi-ilta oli 1. marraskuuta 2019. Se sai vuoden parhaan vastaanoton kriitikoilta ja sille ennustettiin lukuisia Jussi-palkintoja, joista se voitti lopulta kuusi. Silti sen kotimaan katsojaluvut jäivät pieniksi, vaikka ne ylittivätkin Valkeapään aiempien elokuvien menestyksen. Ulkomailla elokuvan esitykset oli ajoitettu keväälle 2020, jolloin koronapandemia sulki teatterit. 
Yhdessä Kari Hotakaisen kanssa Valkeapää alkoi kirjoittaa rikoselokuvaa, mutta hankkeesta ei tullut valmista. Valkeapää laati käsikirjoituksen ensimmäisen version yksinään helmikuussa 2020. "Hetki lyö" kuvattiin Teneriffalla. Valkeapään aiemmat kolme elokuvaa syntyivät Aleksi Bardyn Helsinki-Filmin huomassa, mutta uuden elokuvan tuotti Komeetta-yhtiö. 
Valkeapäätä verrattiin elokuvan "Muukalainen" perusteella Andrei Tarkovskiin, mutta Valkeapää itse pitää tärkeimpinä innoittajinaan Fritz Langin ja F. W. Murnaun kaltaisia saksalaisia 1920-luvun mykkäelokuvan tekijöitä ajalta "ennen kuin ääni tuli ja lamautti elokuvantekijät kuvaamaan ihmisiä, jotka puhuvat kukkaruukkuun." Tärkeitä vaikuttajia Valkeapäälle ovat olleet myös Rauni Mollberg, Pirjo Honkasalo ja Aki Kaurismäki.